140 000 тона гориво ще се съхраняват край Горна Оряховица – Труд
140 000 тона гориво ще се съхраняват край Горна Оряховица
08.12.2016 • 20:15
140 000 тона гориво ще бъде складирано край Горна Оряховица. Петролните продукти са част от Държавния резерв на страната.
Наличните количества ще се съхраняват в огромни 7 съда с вместимост от 20 000 тона всеки. Базата се изгражда от 2009 г. Комплексът на държавния резерв е почти готов, но съдовете все още са празни, тъй като предстои да се пусне и специалната им противопожарна система, както и инсталацията за обливането им с вода.Баките с колосални размери са разположени на площ от близо 100 дка между селата Поликраище и Първомайци.
Според управниците на близките селища инвестицията за изграждането на базата е за не по-малко от 100 млн. лв. Основен изпълнител на обекта е българо-чешки консорциум. В района е разположена база на държавната агенция “Държавен резерв и военновременни запаси”. На мястото и до преди 2 г се е съхранявало гориво, но в много амортизирани съдове, които са били и с по-малка вместимост от по 5000 тона. Изгнилите цистерни са демонтирани и нарязани за скрап. В началото на идната година трябва да бъде завършена цялата площадка с обслужващата инфраструктура и пожарообезопасителната система.
“Съдовете са изработени по специална технология, с плаващи покриви. Съоръженията освен, че са с голям обем, но и не позволяват загуби от изпарението и са много по-безопасни за околната среда. Седемте екоконтейнера ще бъдат обслужвани от помпена станция. Основен изпълнител на обекта е консорциум между чешката “ОКЗ – БУЛХОЛДИНГ” и българската “МКП”.
Сред изпълнителите на обекта е и великотърновската компания “Водно строителство”, информираха запознати с изграждането на мащабното съоръжение. Чехите изцяло обслужват цистерните, докато българските им партньори се занимават със строителната част и изкопите. Огромните съдове са произведени от чешка стомана. Те се сглобяват от специални заготовки и се карат на мястото на базата в Поликраище. Специализирани екипи монтажници от Чехия на място заваряват метала и оформят мегарезервоарите. “Строежът е смятан за един от най-сложните и трудно изпълними в Централна Северна България. Горивото ще се съхранява край Поликраище по всички правила на Европейския съюз”, обясни кметът на Първомайци Ясен Янков.